Sâmbătă, 25 mai 2024, cu începere de la ora 18:00, la biserica din Rogoz, Preasfințitul Părinte Timotei Sătmăreanul, Arhiereu-vicar al Episcopiei Ortodoxe Române a Maramureșului și Sătmarului a săvârșit Slujba de priveghi pentru preacucernicul părinte Augustin Perța, care a trecut la Domnul la vârsta de 63 de ani.
Preasfinția Sa a transmis membrilor familiei mesajul de condoleanțe și de întărire sufletească al Preasfințitului Părinte Episcop Iustin.
Părintele Augustin Perța s-a născut în localitatea Rogoz, județul Maramureș, la data de 2 iunie 1961. A absolvit Seminarul Teologic Ortodox din Buzău, județul Vrancea (promoția 1985), fiind hirotonit preot la data de 16 octombrie 1985, pe seama Parohiei Ortodoxe Ciubanca (Protopopiatul Dej, Eparhia Vadului, Feleacului și Clujului).
La data de 01 noiembrie 1990 este transferat la cerere în Parohia Ortodoxă Vima Mică, Protopopiatul Lăpuș, unde a slujit în calitate de paroh timp de 26 de ani, până în anul 2016, când, din motive de sănătate, se transferă pe postul de preot misionar în cadrul Protopopiatului Ortodox Lăpuș, unde a slujit timp de 8 ani, la mai multe biserici și mănăstiri, dintre care amintim biserica din Strâmba (Parohia Ortodoxă Larga) și Mănăstirea „Nașterea Maicii Domnului” (Lăpușul Românesc).
Starea de sănătate fragilă i s-a deteriorat brusc în urmă cu câteva zile, iar joi, 23 mai 2024, a trecut la Domnul, după o vrednică slujire preoțească de 39 de ani.
Bunul Dumnezeu să-l ierte și să-l odihnească în Împărăția Sa! Veșnica lui pomenire din neam în neam!